Nedderelvbahn

De Nedderelvbahn is en 103,6 Kilometer lange Iesenbahnlien twüschen Hamborg-Horborg un Cuxhoben. Se löppt von Horborg na Noordwesten parallel to de Ünnerelv dör Hamborg un Neddersassen. 

Von Horborg dör Oolland bet Stood is de Bahnlien över Fohrwieren elektrifizeert (Bahnstroom 15 kV/16,7 Hz) un dor föhrt ok de Lien S3 von de S-Bahn Hamborg. De Drievwagens von de Horbörger S-Bahn, de bet bis Neegraven föhrt, warrt mit Gliekstroom (1.200 V) ut en Stroomschien versorgt, de blangen dat Gleis anbrocht is. De Afsnidd Stood–Cuxhoben feddert wiederhen Dieseltrakschoon.

 Streck 

duum|Bahnlien bi Kedenbrook
duum|Bahnlien bi Olenbrook 

 Inordnen 

De Nedderelvbahn warrt as Kursbookstreck 121 in de Fohrplaantabellen föhrt un is siet 1964 as Hauptbahn klassifizeert. Se is verwaltungstechnisch Deel von de Lien Lehrte–Cuxhoben (DB-Streckennummer 1720); de Streckenkilometrierung fangt dorüm in’n Bahnhoff Lehrte bi Hannover an.

 Streckenverloop 

De Trass löppt an’n Övergang von de Geest na de Masch langs dör en tomehrst ganz platt Land, dat aver fakener en weken Moor-Ünnergrund hett. Gröttere Städer sünd Buxthu, Stood un Oterndörp. De Bundsstraat 73 hett en Verloop, de groff de sülve Trass nimmt.

 Överquert Waterlööp 

De Nedderelvbahn överquert all linke Blangenströöm an’n Ünnerloop von de Elv:

 den Seevkanaal (Toloop von de Seev) kort achter’n Bahnhoff Hamborg-Horborg
 den Göhlbeek, de denn tohoop mit’n Seevkanaal in en Havenbecken münnt
 de Eest in Buxthu
 de Au, later Lüh, in Hornborg
 de Swing in Stood
 de Oost twüschen Himmelpoorten un Heckthusen: Iesenbahnbrügg Heckthusen
 den Neehuus-Bülkauer Kanaal bi Kumbarg
 de Au twüschen Kedenbrook un Neehuus
 den Haadler Kanaal twüschen Kedenbrook, Oosterbrook un Oterndörp
 de Mehm in Oterndörp
 den Olenbroker Kanaal in Olenbrook

 Bahnhööv 

De Bahnhööv Warstood, Neehuus un Olenbrook sünd 1991 dichtmaakt worrn.

De Bahnhoff Basbeek-Oosten hett to’n 1. Juni 1992 den ne’en Naam Bahnhoff Hemmoor kregen.

 Streckenutbo 

De Streck is – bet op den Afsnidd twüschen de Bahnhööv Himmelpoorten un Heckthusen – kumplett tweegleisig utboot. Dat korte eengleisige Stück is aver tweegleisig trasseert. Blots de Heckthusener Behülpsbrügg över de Oost (de 1945 von engelsche Pioneers boot worrn is) is eengleisig, jüstso  as de Brügg över de Bundsstraat 73.

Twüschen Stood un Cuxhoben gifft dat blots noch dree Bahnhööv in’n bahntechnischen Sinn (Himmelpoorten, Heckthusen un Kumbarg). Bi Oterndörp gifft dat feernstüürte Blocksignaals. Dorüm kummt dat bi Boarbeiden to Fohrplaanännerungen un Togutfäll. Bi Arbeiden an’n eengleisigen Afsnidd Himmelpoorten–Heckthusen warrt de Bedriev kumplett instellt. Gödertöög warrt denn över Bremerhoben–Cuxhoben ümleidt.

Siet 24. November 2014 is dat ne’e ESTW R Stellwark Heckthusen in Bedriev. Dat stüürt den Afsnidd von Stood (Utfohrt) bet Kumbarg (Infohrt) un dat gifft wedder en Blocksignaal in Hemmoor, wat de Dörlässigkeit von de Streck vergröttert. Dat is utleggt, üm in Tokumst ok den Afsnidd Kumbarg–Cuxhoben to övernehmen.

Siet 1968 is de Ünnerelvbahn twüschen Horborg un Stood mit Fohrwieren elektrifizeert. De Streck lett hier en 20-Minuten-Takt bi de S-Bahn bito to’n Metronom to, bet Buxthu en 10-Minuten-Takt.

Twüschen Heimfeld un Neegraven verlöppt de Horbörger S-Bahn, de mit Liekstroom ut en Stroomschien an de Sied versorgt warrt, över en poor Kilometer parallel to de Ünnerelvbahn.

 Literatur 

 Hans-Otto Schlichtmann: Die Unterelbe’sche Eisenbahn Harburg-Stade-Cuxhaven. rutgeven von de Kreisspoorkass Stood, Stood 2007

 Weblenken 

 www.niederelbebahn.de (hoochdüütsch)
 www.niederelbe-s-bahn.de (hoochdüütsch)

 Footnoten 

Kategorie:Bahnlien
Kategorie:Hamborg
Kategorie:Landkreis Cuxhoben
Kategorie:Landkreis Stood